Данил Стоянович е роден в прилепското село Крапа, тогава в Османската империя. Присъединява се към сръбската пропаганда в Македония. През 1911 година като сръбски войвода е с месечна сръбска заплата три лири. При избухването на Охридско-Дебърското въстание през 1913 година заедно с четите на Йован Долгач, Михаил Йосифов, Василие Търбич, Божко Вирянец се отправя към Кичево, за да отбраняват градчето от въстаниците. В началото на септември, по време въстанието, заедно с Долгач участва в избиването на 26 мюсюлмани от село Лажани, Прилеп и други места, събрали се на сватба в Лажани. След като роднините на убитите поднасят жалба, са осъдени от сръбски съд. Стоянович бяга в Америка, но в началото на Първата световна война е помилван, завръща се в Сърбия и се включва в четническия отряд на Василие Търбич.